นายกรัฐมนตรี อวยพรให้นักกีฬาทีมชาติไทยที่จะเดินทางไปร่วมการแข่งขันกีฬาซีเกมส์ ครั้งที่ 30 ประสบความสำเร็จ
นายกรัฐมนตรี อวยพรให้นักกีฬาทีมชาติไทยที่จะเดินทางไปร่วมการแข่งขันกีฬาซีเกมส์ ครั้งที่ 30 ประสบความสำเร็จ มีน้ำใจนักกีฬา และขอให้ร่วมกันเผยแพร่วัฒนธรรมไทยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบโอวาทและอวยพรให้แก่เจ้าหน้าที่และนักกีฬาทีมชาติไทยที่จะเดินทางไปร่วมการแข่งขันกีฬาซีเกมส์ ครั้งที่ 30 ณ สาธารณรัฐฟิลิปปินส์ ที่ตึกสันติไมตรี (หลังนอก) ทำเนียบรัฐบาล ว่า ขอให้นักกีฬาทุกคนประสบความสำเร็จดังที่ตั้งใจไว้ ซึ่งไม่ใช่เรื่องง่าย ดังนั้นขอให้มุ่งมั่นตั้งใจ นำบทเรียนและปัญหาที่ผ่านมามาวิเคราะห์จัดทำแผนการพัฒนาอย่างเป็นระบบ แล้วเพิ่มแรงกาย แรงใจ เพื่อไปสู่เป้าหมายของการได้รับชัยชนะ ที่สำคัญต้องรักษาชัยชนะไว้ให้ได้ด้วย ขณะเดียวกันการเป็นนักกีฬาที่ดีต้องมีน้ำใจนักกีฬา รู้แพ้ รู้ชนะ ยอมรับผลการตัดสินและเคารพผู้ชมด้วย ทั้งนี้นักกีฬาทีมชาติไทย เปรียบเสมือนทูตวัฒนธรรม ที่ต้องนำวัฒนธรรมไทยไปเผยแพร่สู่ต่างชาติ เช่น ประเพณีต่างๆ สถานที่ท่องเที่ยวและอาหารไทยนายกรัฐมนตรี ยังขอให้ร่วมกันปฏิรูปการกีฬาให้มีความก้าวหน้า รัฐบาลพร้อมสนับสนุนการกีฬาให้ก้าวหน้า แต่ทุกคนต้องร่วมมือกัน ซึ่งไม่เฉพาะเรื่องกีฬาเท่านั้น แต่รวมถึงการแก้ปัญหาเศรษฐกิจด้วย